Document ID: 32013R0241

KOMISSION ASETUS (EU) N:o 241/2013,
annettu 14 päivänä maaliskuuta 2013,
Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse klorantraniiliproolin, fludioksoniilin ja proheksadionin jäämien enimmäismääristä tietyissä tuotteissa tai niiden pinnalla
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan
sekä katsoo seuraavaa:
(1)
Proheksadionin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Klorantraniiliproolin ja fludioksoniilin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.
(2)
Tehoainetta klorantraniiliprooli sisältävän kasvinsuojeluaineen käyttöä porkkanoihin, palsternakkoihin, juuripersiljoihin ja mukulasellereihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.
(3)
Fludioksoniilin osalta tehtiin tällainen hakemus, joka koski sen käyttöä sellereihin, yrttiselleriin ja retiiseihin ja retikoihin.
(4)
Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus proheksadionin käytöstä maapähkinöihin. Hakija väittää, että proheksadionin sallittu käyttö maapähkinöihin Yhdysvalloissa johtaa siihen, että jäämämäärät ylittävät asetuksessa (EY) N:o 396/2005 vahvistetut enimmäismäärät, ja että jäämien enimmäismäärien on oltava korkeammat, jotta vältetään tämän viljelykasvin tuontia koskevat kaupan esteet.
(5)
Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.
(6)
Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä (2). Se toimitti lausunnot komissiolle ja jäsenvaltioille sekä julkisti ne.
(7)
Elintarviketurvallisuusviranomainen esitti perustellun lausuntonsa päätelmänä, että siltä osin kuin on kyse fludioksoniilin käytöstä retiiseihin ja retikoihin, esitettyjä jäämätestejä ei ollut tehty hyvän maatalouskäytännön mukaisesti.
(8)
Kaikista muista hakemuksista elintarviketurvallisuusviranomaisen päätelmänä oli, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden erittäin suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.
(9)
Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.
(10)
Sen vuoksi asetusta (EY) N:o 396/2005 olisi muutettava.
(11)
Mitä tulee klorantraniiliprooliin porkkanoissa, tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu laillisesti ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.
(12)
Siltä osin kuin on kyse klorantraniiliproolista porkkanoissa, asetukseen (EY) N:o 396/2005 lisättiin väliaikainen jäämien enimmäismäärä komission asetuksella (EY) N:o 460/2011 (3); kyseistä jäämien enimmäismäärää sovelletaan 31 päivään joulukuuta 2012. Jotta jäsenvaltioita ja toimijoita ei velvoitettaisi mukautumaan muuttuviin jäämien enimmäismääriin kahdesti muutaman kuukauden sisällä, on aiheellista vahvistaa, että klorantraniiliproolin jäämien enimmäismäärä porkkanoissa tulee voimaan 1 päivästä tammikuuta 2013.
(13)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.
2 artikla
Siltä osin kuin on kyse koodinumeron 0213020 alle luokitelluissa porkkanoissa esiintyvästä klorantraniiliproolista, asetusta (EY) N:o 396/2005 sovelletaan edelleen sellaisena kuin se oli ennen muuttamista tällä asetuksella tuotteisiin, jotka on tuotettu laillisesti ennen 1 päivää tammikuuta 2013.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan kuitenkin 1 päivästä tammikuuta 2013 siltä osin kuin on kyse klorantraniiliproolin jäämien enimmäismääristä koodinumeron 0213020 alle luokitelluissa porkkanoissa.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä maaliskuuta 2013.

Labels: 17
20
0
3
6